**BESKRIVELSE AF CASE-PERSON – Aarhus Kommune Veteranprojekt 4**

*Veteranen er en 41-årig mand, som har været udsendt i flere internationale missioner. Han har efter udsendelsen pådraget sig PTSD, og han selvmedicinerede sig med kraftigt alkohol- og narkotikaforbrug. Gennemfører på trods heraf en håndværkeruddannelse, men kan ikke fastholde jobbet pga. uenighed med chefen. Opholder sig på veteranhjem, men får derigennem kontakt til en lejebolig og et nyt job, som han passer, indtil han rager uklar med kollega. Går fra arbejdet og er svær at få kontakt med herfra. Via primær sagsbehandler og andre i veteranmiljøet opnås der kontakt, og vi indleder samarbejde.*

**BESKRIVELSE AF AKTIVITETERNE I PROJEKTET**

*Der blev indledningsvis afholdt samtale med veteranen for at få afklaret hans ønsker og muligheder omkring job. Efter flere samtaler og forslag omkring job blev der enighed om et virksomhedspraktikforløb på et større lager, hvor der efterfølgende ville være jobmulighed.*

*Virksomhedspraktikken forløb efter lidt justeringer godt, men da muligheden for fastansættelse forsvandt på grund af omlægninger på stedet, valgte vi at afbryde forløbet. Der blev etableret kontakt til et vikarbureau, som kunne tilbyde arbejde, men på grund af risiko for skiftende arbejdssteder og manglende struktur valgte vi at finde et andet arbejde. Det lykkedes at finde et ordinært arbejde, hvor man tager hensyn til veteranens udfordringer og giver mulighed for videre udvikling.*

**BESKRIVELSE AF RESULTATER - KORTSIGTET**

*Veteranen fik et ordinært arbejde med passende udfordringer. Han arbejder på en stor arbejdsplads, men i en mindre gruppe, hvor man arbejder ret selvstændigt, og hvor han trives godt.*

**BESKRIVELSE AF UDFORDRINER/SUCCESKRITERIER**

*Veteranen klarer i det store hele sig selv, når han er i job, men han har store problemer med at finde det rigtige arbejde, ligesom han kan have svært ved at forklare om de begrænsninger, han har. Når han er i et job, tager han mange hensyn og passer godt på sig selv, men hvis jobbet driller, så lader han skæbnen råde og fester igennem sammen med kammerater og får dermed fraværsdage.*

*I det nuværende forløb har han gode kolleger, og han får udnyttet sine evner for organisering.*

**BESKRIVELSE AF RESULTATER - LANGSIGTET**

*Veteranen føler sig veltilpas på arbejdet og møder stabilt frem. Der er godt tillidsforhold til chefen på stedet, og der er lovet mulighed for tiltagende mere ansvar, hvis han ønsker det og føler, at han kan overskue det.*

*På sigt ønsker han at flytte ud i et andet område, hvor der er lettere adgang til naturen.*

*Veteranen har for første gang i mange år haft kontakt til familien og forventer at opretholde kontakten.*

**ANDET**